Gedagte vir die dag:  Jy kan sy oorvloed genietFoto: pixabay.com Toe hulle klaar ontbyt geëet het, vra Jesus vir Simon Petrus: “Simon, seun van Johannes, het jy My lief?” (Johannes 21:15) Verliefdheid het mos ’n manier om jou hele lewe oor te neem! Al waaraan jy kan of wil dink, is hiérdie mens wat jy die heeltyd by jou wil hê. Jy wil in sy oë staar, aan sy hand vat, onophoudelik met hom gesels, saam met hom alles doen … jy wil onafskeidbaar deel van sy lewe wees, doen waarvan hy hou en hom met jouself bederf. Om God lief te hê, is iets soortgelyks: Dis ’n stille verwondering oor sy grootheid, ’n diepe afhanklikheid van sy wysheid en leiding, ’n begeerte om in sy teenwoordigheid te wees, sy stem te hoor en met Hom te gesels. En omdat jy Hom so liefhet, wil jy ook graag doen wat Hy vra, leef soos Hy wil hê en iets van Hom in die wêreld wees. Bid dat die Gees jou gedurig bewus sal hou van sý onvoorwaardelike en oorvloedige liefde vir jou. Drink dit in en maak dit jou eie. Dán kan jy nie anders as om dit aan te gee nie. Gees wat liefde gee, ek wil in en deur u liefde leef. Help my, asseblief?